Diari Oficial de la Generalitat Valenciana


Sumari del DOGV 8352, del 01-08-2018 (2018/7545)

RESOLUCIÓ de 25 de juliol de 2018, del director general de l'Institut Valencià de la Joventut, per la qual es convoca el Premi IVAJ Websèrie Jove, 2018.
--------------------------------------------------------------------------------------------------------------------------------------------------------

### Dades del document

Número de DOGV
:   8352

Data del DOGV
:   01-08-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/7545


Data del document
:   25-07-2018

Organisme emissor
:   Institut Valencià de la Joventut

Tipus de document
:   Resolució

Correcció d'errades

 Descriptors 

:   * distinció honorífica

RESOLUCIÓ de 25 de juliol de 2018, del director general de l'Institut Valencià de la Joventut, per la qual es convoca el Premi IVAJ Websèrie Jove, 2018. [2018/7545]  
Preàmbul  
  
La Llei 15/2017, de 10 de novembre, de la Generalitat, de Polítiques integrals de joventut estableix, en l'article 5, que les administracions públiques es comprometen a «garantir l'accés a la cultura, amb programes democratitzadors, i donar suport a la creació jove i al desenvolupament de llenguatges artístics i creatius, especialment en valencià, en el marc d'una societat col·laborativa i innovadora, i també a potenciar la cultura valenciana».  
Amb la finalitat de donar suport a aquesta creació jove es va aprovar l'Ordre 2/2018, de 23 de febrer, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió dels premis de l'Institut Valencià de la Joventut (IVAJ) a la creació artística, científica i tècnica.  
Les websèries són una de les més noves expressions artístiques amb què la joventut comparteix les seues inquietuds, aficions i preocupacions amb un públic potencial amplíssim. Utilitzant uns mitjans senzills es pot arribar a àmbits molt majors que els clàssics circuits comercials amb dos avantatges: es tracta d'obres fetes per joves que tenen com a principal destinatària, encara que no de manera exclusiva, la joventut.   
  
Aquest nou món d'expressió obert al ciberespai el fa mereixedor d'un reconeixement especial, pels mèrits artístics i per la transcendència i importància dels continguts. L'IVAJ considera imprescindible reconéixer la vàlua de les iniciatives de creació que es porten a terme a la Comunitat Valenciana. A tal fi es crea aquest Premi IVAJ per a joves promeses valencianes que han desenvolupat websèries que van més enllà d'un simple entreteniment: es pretén atorgar un reconeixement a la millor d'elles que tracte de la importància de viure amb valors en la nostra societat.  
D'altra banda, s'han de destacar i aplaudir iniciatives com la del Festival Internacional de Websèries FIDEWÀ, de l'Alfàs del Pi. Convertit en un dels principals referents d'aquest tipus d'obra audiovisual en l'àmbit valencià, s'ha de reconéixer perquè dóna suport i motiva, de manera específica, els grups creadors de la nostra terra. Per aquest motiu, el Premi IVAJ Websèrie Jove 2018, que reconeix aquells treballs que promocionen valors, s'integra en aquest festival.  
Per tot això, en virtut de la competència que tinc delegada per la Resolució de 29 de juny de 2018, de la Vicepresidenta i consellera d'Igualtat i Polítiques Inclusives, mitjançant la qual es delega la competència d'aprovar les convocatòries de premis de l'IVAJ, resolc:  
  
Primer. Objecte de la convocatòria  
1. Es convoca el Premi IVAJ Websèrie Jove, 2018, d'acord amb el que disposa l'Ordre 2/2018, de 23 de febrer, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió dels premis de l'Institut Valencià de la Joventut (IVAJ) a la creació artística, científica i tècnica.  
2. El premi pretén reconéixer les websèries realitzades íntegrament per joves que difonguen valors de solidaritat, igualtat, tolerància, convivència, inclusió, no-discriminació, generositat i estima per la natura.  
  
3. Aquesta convocatòria es realitza en règim de concurrència competitiva.  
  
Segon. Premi i dotació econòmica  
1. El premi estarà dotat amb 2.000 euros.  
2. Els guardonats rebran així mateix una distinció acreditativa.  
3. El premi es finançarà amb càrrec a la línia d'ajudes SE000090 del pressupost de l'Institut Valencià de la Joventut per a 2018.  
  
4. El jurat podrà concedir dos esments honorífics sense dotació econòmica, si així ho estima.  
5. Si el jurat considera que cap dels projectes no és mereixedor del premi, podrà declarar-lo desert, sempre que es motive.  
Tercer. Participants  
1. A aquesta convocatòria de premi podran concórrer persones joves amb edats compreses entre els 18 i els 30 anys, tant individualment com en grup. En aquest últim cas, una d'elles haurà de representar la resta. Podran presentar-s'hi si han assumit la direcció o la producció de la websèrie.  
2. Totes hauran de tindre veïnatge administratiu en un municipi de la Comunitat Valenciana. També podran presentar-se joves amb ciutadania espanyola i residents a l'estranger amb l'últim veïnatge administratiu a la Comunitat Valenciana i acrediten aquesta condició al consolat d'Espanya corresponent. Aquest mateix règim s'aplicarà a joves, descendents d'espanyols amb l'últim veïnatge administratiu a la Comunitat Valenciana i que tinguen nacionalitat espanyola.  
  
  
Quart. Requisits de les websèries  
1. Podran participar websèries que hagen estrenat capítols a partir de l'1 de gener de 2016.  
2. A data 31 d'agost de 2018 hauran d'haver publicat almenys tres capítols.  
3. Les obres hauran d'estar rodades en valencià o en castellà.  
4. No serà admés cap treball de caràcter publicitari, pornogràfic, violent, discriminatori o que atempte contra qualsevol dret fonamental. La persona que inscriga la websèrie serà la responsable legal del seu contingut.  
5. Les obres que es presenten hauran de ser originals i les persones que les presenten seran les úniques responsables davant del titular de qualsevol dret de les websèries.  
6. La persona que presente la sol·licitud de participació declararà que posseeix tots els drets de propietat intel·lectual de l'obra i del material audiovisual inclòs (banda sonora, imatges alienes, etc.). L'IVAJ no se'n farà responsable si aquesta norma és incomplida.  
7. Hauran d'estar disponibles en plataformes de vídeos com ara Youtube o Vimeo. Si superen el procés de preselecció hauran de ser remeses en qualitat suficient per a ser projectades en pantalla gran.  
a) S'accepta qualsevol dels formats següents:  
- Contenidor: Mov, Codec: Apple Prores  
- Contenidor: Mov/Mp4, Codec: H.264  
€ Resolució: 2K, 1080p, 720p  
- Standard Frame Rate: 24, 25 fps  
- So: PCM estèreo o Dolby Digital 5.1 (AC3, AAC, bit rate 480 mínim)  
b) Les websèries que no oferisquen les garanties tècniques necessàries per a una bona projecció en públic seran rebutjades.  
  
Cinqué. Sol·licituds i termini de presentació  
1. La sol·licitud per a participar en aquesta convocatòria haurà d'emplenar-se en el model d'instància que figura en l'annex I a la present resolució.  
El model normalitzat de sol·licitud estarà també a la disposició del públic a les seus de l'Institut Valencià de la Joventut a Alacant (Rambla de Méndez Núñez, núm. 41, torre de la Generalitat, 03108), Castelló (carrer dels Orfebres Santalínea, núm. 2, 12574) i València (carrer de l'Hospital, núm. 11, 46781), o bé s'hi podrà accedir a través de la pàgina web de l'Institut Valencià de la Joventut, www.ivaj.gva.es  
2. La sol·licitud es presentarà preferentment en algun dels registres d'entrada de l'IVAJ, sense perjudici de les formes previstes en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
3. El termini de presentació de sol·licituds per a concórrer al premi finalitzarà el 16 de agost de 2018. L'incompliment d'aquest termini determinarà la inadmissió de la sol·licitud per extemporània.  
  
Sisé. Documentació  
1. Juntament amb la sol·licitud es presentarà la documentació següent:  
a) Declaració responsable que no hi concorren, en l'entitat sol·licitant, les circumstàncies assenyalades en l'article 13 de la Llei 38/2003, de 17 de novembre, general de subvencions, que s'inclou en el model de sol·licitud.  
b) Declaració responsable de trobar-se al corrent de les seues obligacions tributàries i davant de la Seguretat Social d'acord amb el que preveu l'article 24.4 del Reial decret 887/2006, de 21 de juliol, pel qual s'aprova el Reglament de Llei 38/2003, de 17 de novembre, general de subvencions.  
c) Autorització expressa a l'Institut Valencià de la Joventut, inclosa en la sol·licitud, perquè comprove les dades personals i de veïnatge de la persona que signa la sol·licitud mitjançant el Sistema de Verificació de Dades d'Identitat, segons el que estableixen el Reial decret 522/2006, de 28 d'abril i el Decret 165/2010, de 8 d'octubre, del Consell.  
No obstant això, si, de la comprovació efectuada, resultara alguna discordança amb les dades facilitades per l'interessat, l'òrgan instructor estarà facultat per a realitzar les actuacions procedents per a aclarir-la.  
  
Si el sol·licitant no en presta el consentiment, haurà d'aportar fotocòpia confrontada del document nacional d'identitat, passaport o número d'identificació d'estranger, segons siga procedent.  
d) Compromís de presentar el model de domiciliació bancària en cas de resultar guanyadora, excepte si s'ha presentat amb anterioritat davant de l'Institut Valencià de la Joventut, en aquest cas s'indicarà el número del compte anteriorment utilitzat i donat d'alta a aquests efectes.  
  
2. Tota la documentació referida en aquest punt que no siga original haurà de ser confrontada.  
3. La comprovació de l'existència de dades no ajustades a la realitat, tant en la sol·licitud com en la resta de la documentació aportada, podrà comportar, en funció de la seua importància, l'exclusió de la participació en el procés de valoració per a la concessió dels premis.  
4. Si els documents exigits ja estan a poder de l'Institut Valencià de la Joventut, el sol·licitant podrà acollir-se al dret establit en l'article 53.1.d de la Lei 39/2015, d'1 d'octubre, del Procediment Administratiu Comú de les Administracions Públiques, sempre que es faça constar, per escrit, la data i l'òrgan o dependència en què van ser presentats o, si escau, emesos. En els supòsits d'impossibilitat material d'obtindre tal documentació i amb anterioritat a la formulació de la proposta de resolució, l'òrgan competent podrà requerir a l'entitat participant la seua presentació o, en defecte d'això, l'acreditació per altres mitjans dels requisits a què es refereix aquesta documentació.  
  
Seté. Procediment de concessió  
El procediment dirigit a la concessió dels premis serà tramitat pels serveis administratius de l'IVAJ, que requeriran que els participants que no hagen presentat la documentació correctament n'esmenen les omissions o errors, tot això d'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques.  
En tot moment es vetlarà per la discreció i igualtat en el procés.  
  
Huité. Jurat  
El jurat estarà integrat pels càrrecs i membres següents:  
Presidència: titular de l'Àrea de l'IVAJ o persona que la substituïsca  
Tres vocals, que al seu torn seran membres del jurat de FIDEWÀ 2018  
Secretaria: persona funcionària de joventut de l'IVAJ  
  
Nové. Valoració de les candidatures presentades i fases  
1. Els projectes presentats seran valorats pel jurat d'acord amb els criteris per a l'atorgament dels premis i que enumera l'article 11.1 de l'Ordre 2/2018, de 23 de febrer, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió dels premis de l'Institut Valencià de la Joventut (IVAJ) a la creació, artística, científica i tècnica. En concret i per a la present convocatòria s'aplicaran els cinc criteris existents.  
  
El jurat procedirà a valorar els projectes presentats i els puntuarà d'acord amb els criteris següents:  
a) Qualitat: fins a 10 punts  
Molt baixa de 0 a 1, baixa de 2 a 3, mitjana de 4 a 6, alta de 7 a 8 i molt alta de 9 a 10.  
b) Innovació: fins a 10 punts  
Molt baixa de 0 a 1, baixa de 2 a 3, mitjana de 4 a 6, alta de 7 a 8 i molt alta de 9 a 10.  
c) Valors que es transmeten: fins a 10 punts  
Es tindran en compte els valors treballats en la creació, la reflexió que ha suposat per al grup participant en la convocatòria i la manera en què finalment es reflecteixen en el projecte presentat. Baixa de 0 a 3, mitjana 4 a 7 i alta de 8 a 10.  
d) Temàtica social que recull el treball: fins a 10 punts  
El jurat analitzarà el contingut del projecte, i si aborda i de quina manera una temàtica social del món actual. Baixa de 0 a 3, mitjana 4 a 7 i alta de 8 a 10.  
e) Treball en grup: fins a 10 punts  
Serà puntuable l'elaboració col·laborativa, de 0 a 6 punts, i la composició mixta de l'equip 0 a 4 (4 si té una composició paritària).   
2. El jurat reflectirà en la corresponent acta tota la valoració realitzada i elevarà proposta motivada de concessió del premi a la Direcció General de l'IVAJ.  
3. En una primera fase es preseleccionarà un màxim de 10 websèries candidates. El resultat d'aquesta fase es donarà a conéixer el 15 d'agost de 2018. En una segona fase se'n triarà un màxim de 5 finalistes, que es faran públiques l'1 de setembre de 2018. La guanyadora del Premi IVAJ a la millor websèrie jove, 2018 es comunicarà durant la gala de tancament del FIDEWÀ, que es celebrarà el 15 de setembre de 2018 a l'Alfàs del Pi.  
4. La fase de preselecció la podrà desenvolupar el jurat del festival FIDEWÀ. El jurat designarà la guanyadora entre les 5 sol·licituds finalistes.  
  
Deu. Resolució  
1. D'acord amb el que disposa l'article 9.3 de l'ordre citada en l'article anterior, serà el director general de l'IVAJ el competent per a resoldre el concurs. La resolució s'emetrà en el termini màxim de 3 mesos comptadors des de la data de finalització del termini de presentació de sol·licituds per a participar.  
2. L'IVAJ podrà comunicar als finalistes que assistisquen a l'acte de lliurament dels premis, el qual tindrà lloc el dissabte 15 de setembre de 2018 a l'Alfàs del Pi.  
3. La resolució també serà publicada en la pàgina web de l'IVAJ i es notificarà per mitjans electrònics a tots els equips participants.  
  
Onze. Difusió de les obres premiades  
L'IVAJ podrà divulgar els tres primers capítols de les obres premiades durant un màxim de cinc anys. Per aquest concepte, els autors, als quals se'ls reconeix la propietat intel·lectual, no en reportaran cap dret, tot això d'acord amb el que disposa l'article 13 de l'Ordre 2/2018, de 23 de febrer, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió dels premis de l'Institut Valencià de la Joventut (IVAJ) a la creació artística, científica i tècnica.  
  
Dotze. Acceptació de la normativa reguladora  
La participació en la present convocatòria implica l'acceptació de la normativa que la regula.  
  
Tretze. Entrada en vigor  
Aquesta resolució entrarà en vigor l'endemà de la seua publicació en el Diari Oficial de la Generalitat Valenciana.  
  
Contra la present resolució, que posa fi a la via administrativa, podrà interposar-se recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació en el Diari Oficial de la Generalitat Valenciana, d'acord amb el que estableix la Llei 29/1998, de 13 de juliol, reguladora de la jurisdicció contenciosa administrativa.  
Potestativament, podrà interposar-se recurs de reposició, davant de la Direcció General de l'IVAJ, en el termini d'un mes comptat a partir de l'endemà de la publicació d'aquesta resolució, segons el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 25 de juliol de 2018.- El director general de l'Institut Valencià de la Joventut: Jesús Martí Nadal.